text: Rasende bilist slog og sparkede
  21 maj 2018 kl. 08.40
  Uenighed på kørebanen førte søndag aften til, at en 32-årig mand slog og sparkede en anden bilist.
  Søndag aften blev en 32-årig mand så utilfreds med en anden bilists kørsel, at han tyede til vold. Offeret for vejvreden var en 21-årig mand, der fik knytnæveslag i ansigtet og blev sparket.
  Episoden skete på Lintrupvej ved Lintrup. Ifølge Syd- og Sønderjyllands politi var motivet for volden, at gerningsmanden mente, den 21-årige havde forsøgt at skubbe den 32-åriges kæreste ud i vejens rabat.
  Politiet fik anmeldelsen om vold klokken 20.47 søndag aften. Begge mænd er fra lokalområdet.
  